KIRJALLINEN KYSYMYS P-2892/98

esittäjä(t): Susan Waddington (PSE) komissiolle

(15. syyskuuta 1998)

Aihe: Ison-Britannian kansalaisten Ranskan rajalla poliisilta saama kohtelu

Tiistaina 14. heinäkuuta 1998 kello 18.30 brittiläinen nainen, hänen aviomiehensä ja neljä pientä lastaan, joilla kaikilla on Ison-Britannian passi, olivat matkalla Ranskassa sijaitsevaan lomakohteeseen. He nousivat laivasta Calaisissa ja esittivät passinsa Ranskan viranomaisille.

Koska nainen on muslimi, hän ei voi uskontonsa mukaan näyttää kasvojaan muille miehille kuin verisukulaisilleen ja käyttää siksi huntua. Miespuolinen poliisiviranomainen pyysi naista nostamaan huntua voidakseen tunnistaa tämän. Nainen, joka ei puhu ranskaa, kieltäytyi kohteliaasti ja yritti selittää syyn kieltäytymiseensä. Samalla hän pyysi saada asioida naispuolisen virkailijan kanssa, jolle hän voisi näyttää kasvonsa.

Useista pyynnöistä huolimatta Ranskan viranomaiset kieltäytyivät hakemasta paikalle naispuolista poliisia, eivät suostuneet puhumaan englantia, eivät antaneet nähtäväksi ainoatakaan englanninkielistä asiakirjaa eivätkä puolen tunnin aikana järjestäneet tulkkausta. Lopulta naiselta evättiin pääsy Ranskaan, ja Ranskan viranomaiset palauttivat hänet Isoon-Britanniaan. Siellä brittiläinen naispuolinen tullivirkailija vahvisti hänen henkilöllisyytensä.

Tätä tapausta, joka aiheutti perheelle paljon harmia ja jossa unionin kansalaisilta evättiin oikeus vapaaseen liikkuvuuteen, ei voi hyväksyä. Valitettavasti etnisiin vähemmistöihin kuuluvat EU:n kansalaiset joutuvat matkustaessaan toistuvasti vastaaviin tilanteisiin.

Onko komissio samaa mieltä siitä, että tapaa, jolla naista ja hänen perhettään kohdeltiin, on mahdoton hyväksyä ja että se on vastoin naisten perustavaa laatua olevia ihmisoikeuksia? Mihin toimiin komissio ryhtyy estääkseen tällaiset tapaukset tulevaisuudessa ja kuinka komissio soveltaa tässä yhteydessä Amsterdamin sopimuksen uutta 13 artiklaa?

Komission jäsenen Mario Montinkomission puolesta antama vastaus

(28. lokakuuta 1998)

Euroopan unionin kansalaisten vapaata liikkuvuutta koskevan yhteisön lainsäädännön mukaan jäsenvaltioiden on päästettävä unionin kansalaiset alueelleen näiden esittäessä voimassa olevan henkilötodistuksen tai passin(1).

Yhteisön voimassa olevan lainsäädännön mukaan jäsenvaltioilla on oikeus tarkastaa henkilötodistuksen tai passin voimassaolo rajanylityksen yhteydessä. Voimassaolon tarkastukseen kuuluu vastaavuuden toteaminen toisaalta sen henkilön, jolle henkilötodistus tai passi on myönnetty ja jonka henkilöllisyys asiakirjasta ilmenee, ja toisaalta rajalla ilmoittautuvan nämä asiakirjat esittävän henkilön välillä.

Komissio katsoo, että asiakirjan ja asiakirjan haltijan vastaavuuden tarkastaminen on suoritettava perusoikeuksia ja ihmisarvoa kaikin tavoin kunnioittaen.

Lisäksi komissio muistuttaa, että ihmisoikeuksien ja perusvapauksien kunnioittaminen on taattu laajalti jäsenvaltioissa, niin jäsenvaltioiden sisällä sisäisillä muutoksenhakumenettelyillä kuin niiden ulkopuolella niillä menettelyillä, joista on määrätty Euroopan neuvoston tekemässä yleissopimuksessa ihmisoikeuksien ja perusvapauksien suojaamiseksi.

(1) Katso erityisesti neuvoston direktiivin 68/360/ETY, annettu 15.10.1968, artikla, EYVL L 257, 19.10.1968 ja neuvoston direktiivin 73/148/ETY, annettu 21.5.1973, 3 artikla, EYVL L 172, 28.6.1973.